Woolworths pak-en-spaander-aksies neem toeDie protesaksie op sosiale media waar verskeie groepe mense versoek het om, as deel van die boikot teen Woolworths, waentjies te pak en dan te spaander, het oor die naweek toegeneem. “Die vakbond Solidariteit se veldtog teen Woolworths het onder meer protesboodskappe aan Ian Moir, die uitvoerende hoof van Woolworths, ingesluit en is grootliks op sosiale media gedryf. Ondersteuners van die veldtog het egter spontaan ander inisiatiewe op sosiale media gedryf waar daar gevra is dat mense trollies pak en dit dan daar in die winkel los of Woolworths boikot,” het Dirk Hermann, adjunk uitvoerende hoof van Solidariteit, Maandag gesê. Solidariteit het glad nie die protesaksie van stapel gestuur nie, het dit nooit voorgestel nie en het nooit eienaarskap daarvoor aanvaar nie. Op verskeie Facebook-groepe en Twitter is mense versoek om waentjies vol kruideniersware te pak en dan die volgepakte waentjie net daar in die winkel te los. Woolworths word sedert verlede week oor die kole gehaal oor posadvertensies wat sekere rasgroepe uitsluit. Woolworths adverteer poste, wat uitsluitlik vir “swart Afrikane” of slegs “Afrikane, bruin mense en Indiërs” oop is. Woolworths beklemtoon egter dat hulle nie rassisties optree nie en dat hulle steeds mense van alle rasse in verskillende poste aanstel. Sien hul verklaring hier. Maroela Media het verlede Donderdag berig dat Woolworths in Rustenburg een van die eerste teikens van dié protesaksie was. Die volgende versoek doen die rondte in die kuberruimte: “Gaan pak julle waentjies VOL kruideniersware by Woolworths en los dit dan net so op die vloer … Pak sommer al die goed in wat jy in elk geval nie kan bekostig nie )) Dis hoeka amper naweek! Lekker “shop!” [sic] Die versoek, wat soos ŉ veldbrand versprei het, se intensiteit het die naweek toegeneem en berigte van soortgelyke protesaksies by Woolworths-takke in onder andere Nelspruit, Krugersdorp en Durbanville word aangemeld. ŉ Persoon wat hieraan deelgeneem het sê: “Ek en my kinders het Vrydag gepak van die rak. Net daarna twee ander ouens gekry om ons voorbeeld te volg. Almal dink dis vet pret. Ons gaan weer!” Nog ŉ ondersteuners wat dit gedoen het, is Saterdag uit ŉ Woolworths-tak in Durbanville belet. “Die veiligheidswag by die waentjies sê vir mense dat hulle self die items sal moet terugpak waarvoor daar nie betaal word nie. Ek het my waentjie vol gemaak en ‘probeer’ om by die toonbank te betaal met my debietkaart wat reeds verval het. Toe die transaksie nie deurgaan nie, het ek geskerts ‘my geld is seker te wit vir julle’ en probeer uitstap. Die wag het my by die deur voorgekeer en versoek om die goedere terug te pak. Ek het geweier. Die bestuurder was ook daar en het vir my gesê ek is nie meer by die winkel welkom nie,” het die man gesê. Die name van dié persone is aan Maroela Media bekend, maar word weerhou om hul identiteit te beskerm. Woolworths het Sondag advertensies in verskeie koerante geplaas waarin die groep sy indiensnemingsbeleid verdedig. “Oor die afgelope paar dae is daar baie dinge gesê oor ons indiensnemingsbeleid – spesifiek dat ons nie wit mense aanstel nie. Dit is nie waar nie,” lui die advertensie wat in City Press, Rapport en Sunday Times gepubliseer is. “Woolworths stel wit mense aan. Ons stel vroue en mans van alle rasgroepe – wit, swart, bruin mense, Indiërs sowel as mense met gestremdhede aan en sal voortgaan om dit te doen.” Woolworths het in Sondag se advertensie aangevoer dat daar sekere dele van sy besigheid is wat onderverteenwoordig is. Woolworths sê dit is in dié afdelings wat hy kandidate van sekere rasgroepe benodig. Woolworths het Maandag aan Maroela Media gesê sommige kliënte het oor die voorvalle navraag gedoen en dat hulle dit hanteer het. “Indien soortgelyke optredes in kriminele misdrywe ontaard, sal die nodige owerhede in kennis gestel word om dit te hanteer,” het Woolworths bygevoeg.